**Uskonnot, rauha ja integraatio**

Olemme koolla täynnä ihmetystä ja iloa, kun saamme nähdä, miten rakastavasti voi suhtautua erilaisuuden kauneuteen, jota on kaikkialla ympärillämme.

Tässä yhdessäolon ja yhteenkuulumisen ilmapiirissä koemme todellakin kuuluvamme yhteen, ja juuri tästä yhteenkuulumisen—johonkin kuulumisen—yhdistävästä tekijästä tahdon puhua niin uskonnon, rauhan kuin integraationkin kannalta.

**Uskonto**.—Jokainen uskonto liittää meidät kuulumaan johonkin, ei vähiten perinteeseen kuuluvien siirtymäriittien kautta: kristillinen konfirmaatio, *bar mitzvah*, hindujen *upanayana*, *umma*n käsite islamissa—nämä kaikki pitävät tarjolla ja vahvistavat yhteisöön kuulumisen todellisuutta.

Tällä tiettyyn konkreettiseen yhteisöön kuulumisella on kuitenkin myös kääntöpuolensa, taipumus nähdä muut yhteisöt *meistä* erillisinä ja kenties jotenkin huonompina. Jo sana *"parempi"* sisältää itsessään tällaisen erottelun.

Mikäli voimme hyväksyä sen ajatuksen, että minun uskontoni on hyvä, ei "parempi", meidän olisi helpompi hyväksyä, että myös toisessa on jotakin hyvää. Näin voisimme tunnustaa tuon toisen arvon ja avata oven kohti yhteyttä ja veljeyttä. Uskontojen sisäinen veljeys yhdistää yksilöitä. Veljeys integraation kautta yhdistää yhteisöjä.

**Rauha**.—Rauha on sen tunnistamista, että se toiseus, jonka näemme toisessa tämän uskon(non), etnisyyden tai kansallisuuden, ihonvärin tai minkä tahansa muun vuoksi, kätkee taakseen ihmisen, joka kuuluu samaan ihmiskuntaan kuin minä itse.

Jotta voin nauttia rauhaa yhteiskunnan osana, minun täytyy olla vapaa ja samanaikaisesti tuntea vastuuni kanssaihmisistäni.

Kirkkojen historiallista roolia eurooppalaisten arvojen muokkaajana ei tule aliarvioida, ei liioin niiden positiivista, mutta myös negatiivista (tai paremmin sanottuna hajottavaa) vaikutusta kansallisvaltioihin.

Ihmisten liikkuvuus kautta Euroopan on tuonut entistä selkeämmin esille uskontokuntien sisäisen monimuotoisuuden ja myös sisäisen jännitteisyyden yhtäältä liberaali-konservatiivi –akselilla, mutta myös kirkkokuntien ja paikallisyhteisöjen välillä.

Lisäksi eurooppalaiseen uskontomaisemaan ovat saapuneet muut maailmanuskonnot: buddhalaiset, hindut, sikhit, jainalaiset, muslimit jne.

Nämä tulokkaat löytävät turvaa ja suojaa omista uskonnollisista ja etnisistä yhteisöistään, joissa he voivat kokea kuuluvansa johonkin.

Samaan aikaan monet yhteisöt löytävät uusia uskonnollisen elämän muotoja, mikä puolestaan tarjoaa uusia mahdollisuuksia etsiä ja löytää sitä, mikä meitä yhdistää, ja siten luoda avoimuuden ja keskinäisen ymmärryksen ilmapiiriä. Näin sekä kantaväestön että tulokkaiden on helpompi hyväksyä monimuotoisuus.

Integraatiota voi tapahtua vain siellä, missä vallitsee rauha, mutta *rauha* itsessään merkitsee eri ihmisille eri asioita. Jos olen esimerkiksi syrjäytynyt siksi, että minulla ei ole työtä, tai siksi, että vieraan kansanryhmän jäsenet ovat vallanneet kotikyläni, en enää tunne kuuluvani mihinkään enkä tunne olevani turvassa. Ja missä ei ole turvallisuutta, sieltä puuttuu rauhakin.

**Integraatio** merkitsee sitä, että hyväksymme tasavertaisina yhteiskunnan jäsenenä fyysisesti vammaiset, taloudellisesti syrjäytyneet, erirotuiset, -väriset ja –uskoiset.

Ihmisten liikkuvuus Euroopan sisällä ja muuttoliike Eurooppaan merkitsevät, että meistä jokaisen tulee tunnistaa ja hyväksyä se, että meidän kulttuurimme väistämättä muuttuvat siitä, mikä ennen oli "normaalia" tai "tavallista", olimmepa sitten kantaväestöä tai tulokkaita.—**Käytän tietoisesti sanaa "tulokas", en "maahanmuuttaja", sillä "maahanmuuttaja" kuulostaa joltakulta, joka ei ehkä oikein kuulu tänne.**

Olla vapaa ja silti tuntea kuuluvansa johonkin: siinä on hyvän yhteiselämän avain. Emmekö siis voisi käydä yhdessä nauttimaan tästä yhteisyyden, yhdessä olemisen lahjasta?

Päätän zarathustralaiseen tervehdykseen "*Hamazor hama asho-bed*", jonka sanoin pyydämme, että saisimme kaikki olla yhtä voimassa ja oikeamielisyydessä.

Jehangir Sarosh May 2017